VSC Sklep I Ip 342/2020
Sodna praksa višjih sodišč, 2020-10-22

Karolina Pečnik (preds.), Maša Butenko (poroč.), mag. Miran Pritekelj

ugovor zoper plačilni nalog - plačilo sodne takse - dokazilo o plačilu

Prvi odstavek 34.a člena Zakona o sodnih taksah (ZST-1) določa, da je zoper plačilni nalog dopustno v osmih dneh od vročitve naloga vložiti ugovor iz razlogov, da taksna obveznost ni nastala, da je taksa že plačana ali da je sodišče takso napačno odmerilo. Ugovoru, vloženemu iz razloga, da je taksa že plačana, je treba priložiti potrdilo o opravljenem plačilu.

Pritožba se zavrne in se potrdi izpodbijani sklep sodišča prve stopnje.

1. Sodišče prve stopnje je z uvodoma navedenim sklepom zavrnilo ugovor dolžnika zoper plačilni nalog z dne 15. 7. 2020.

2. Zoper sklep se je pravočasno pritožil dolžnik in navedel, da v tej izvršilni zadevi upnica izterjuje denarno terjatev po sodbi P 54/2018, vendar v sodbi ni bil naveden TRR, na katerega bi moral nakazati denar. Vsi dosedanji postopki so se odvijali na Okrajnem sodišču v Ljutomeru in Višjem sodišču v Mariboru, ker ima stalno prebivališče v L., zato ne ve, čemu je predlog za izvršbo vložen na naslovu začasnega prebivališča v V., saj na tem naslovu ne živi. Sodišče prve stopnje bi moralo, ko je prejelo predlog za izvršbo, preveriti njegov naslov vročanja oziroma stalnega prebivališča v CRP in s tem pristojnost sodišča in zadevo odstopiti Okrajnemu sodišču v Ljutomer. Sodišče prve stopnje je vsa pisanja pošiljalo na naslov začasnega prebivališča, kjer ne živi in nanj ni prejel nobenega pisanja. Po tem, ko se je osebno zglasil na sodišču prve stopnje, je prejel poziv za plačilo sodne takse v L. in vložil ugovor, v katerem je navedel, da ne ve, čemu sodišče prve stopnje sedaj rešuje to zadevo in je ne preda pristojnemu sodišču v L. Sodišče navaja, da se mora za vsak ugovor plačati sodna taksa, kar pomeni, da se lahko po mili volji vlaga izvršbe, takse pa mora plačevati domnevni dolžnik.

4. Predmet tega pritožbenega preizkusa je sklep sodišča prve stopnje o ugovoru zoper plačilni nalog z dne 15. 7. 2020. Kot izhaja iz izpodbijanega sklepa je s predmetnim plačilnim nalogom sodišče prve stopnje dolžnika pozvalo k plačilu sodne takse za ugovor, ki ga je vložil zoper sklep o izvršbi.

5. Prvi odstavek 34.a člena Zakona o sodnih taksah (ZST-1) določa, da je zoper plačilni nalog dopustno v osmih dneh od vročitve naloga vložiti ugovor iz razlogov, da taksna obveznost ni nastala, da je taksa že plačana ali da je sodišče takso napačno odmerilo. Ugovoru, vloženemu iz razloga, da je taksa že plačana, je treba priložiti potrdilo o opravljenem plačilu.

6. Sodišče prve stopnje je pravilno pojasnilo, da mora glede na določilo prvega odstavka 3. člena ZST-1 dolžnik ob vložitvi ugovora plačati sodno takso in da je glede na določilo petega odstavka 29.b člena Zakona o izvršbi in zavarovanju (ZIZ) plačilo sodne takse procesna predpostavka za obravnavo ugovora. Pravilna je tudi presoja, da je bila s plačilnim nalogom sodna taksa pravilno odmerjena, saj tar. št. 4021 ZST-1 za postopek o ugovoru zoper sklep o izvršbi predpisuje sodno takso v višini 55,00 EUR.

7. Sodišče prve stopnje je torej pri presoji utemeljenosti ugovora pravilno uporabilo ZST-1 in ugovor zaradi njegove neutemeljenosti pravilno zavrnilo skladno s tretjim odstavkom 34.a člena ZST-1.

8. Preostale pritožbene navedbe za predmetni postopek, v katerem se presoja zgolj pravilnost odločitve o zavrnitvi ugovora dolžnika zoper plačilni nalog, niso pravno relevantne, saj je zoper plačilni nalog mogoče ugovorjati zgolj iz razlogov, ki so navedeni v prvem odstavku 34.a člena ZST-1, zato se pritožbeno sodišče do preostali pritožbenih navedb ne bo posebej vsebinsko opredeljevalo.

9. Ker pritožbeni razlogi niso utemeljeni, podane pa tudi niso kršitve, na katere pritožbeno sodišče pazi po uradni dolžnosti (drugi odstavek 350. člena v zvezi s 366. členom Zakona o pravdnem postopku (ZPP) in s 15. členom Zakona o izvršbi in zavarovanju (ZIZ), je pritožbeno sodišče pritožbo zavrnilo in izpodbijani sklep sodišča prve stopnje potrdilo (2. točka 365. člena ZPP v zvezi s 15. členom ZIZ).

10. Ker sodišče druge stopnje pritožbi dolžnika ni ugodilo, prične (ne glede na obrazložitev sodišča prve stopnje v predzadnjem odstavku izpodbijanega sklepa) rok za plačilo sodne takse, določen v plačilnem nalogu z dne 15. 7. 2020, teči naslednji dan po vročitvi tega sklepa dolžniku.

Zakon o sodnih taksah (2008) - ZST-1  - člen 34a, 34a/1

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.